Michael Christiansen er både formand for DR og medejer af dansk lobby-bureau, der skal overbevise politikerne om, at de skal købe kampflyet F-35

Michael Christiansen har gode grunde til at smile for tiden.

Ud over, at han hæver en klækkelig hyre på 414.000 kr. for at være formand for DR's bestyrelse, viser nye regnskabstal, at lobby-virksomheden Lead Agency, som Christiansen også er bestyrelsesformand for og ejer mellem fem og ti pct. af, klarede sig ualmindeligt godt sidste år.

Virksomheden arbejder som lobbyister for våbenproducenten Lockheed Martin, der for tiden forsøger at overbevise de danske politikere om, at de skal købe Joint Strike Fighter-fly for op mod 30 milliarder kr.

Siden 2013, hvor Lockheed Martin hyrede Lead Agency som sin danske våben-lobbyist, er omsætningen i virksomheden mere eller mindre fordoblet fra 11,8 millioner kr. til nu 20,6 millioner kr.

Arbejder for våbenindustrien: Tv-kendisser i krig om kampfly

Skepsis i DF

Michael Christensens dobbeltrolle som formand i DR samt formand for og medejer af Lead Agency fik i efteråret Dansk Folkepartis medie-ordfører Morten Marinus til at råbe vagt i gevær og henvende sig til Kulturministeriet for at få undersøgt, om der er tale om en interessekonflikt.

Kulturministeriet har efterfølgende afvist, at Michael Christensen på nogen måde er inhabil i sit virke som DR-formand.

Det ændrer dog ikke Morten Marinus' skepsis.

- Jeg var betænkelig ved det, og det er jeg sådan set stadigvæk, siger Morten Marinus til Ekstra Bladet.

- Jeg synes, at vi fremover skal drøfte, om vi kan have en bestyrelsesformand, som bl.a. har interesser i lobby-virksomheder. Det synes jeg ikke er foreneligt med det at være bestyrelsesformand for en stor public service-virksomhed som DR.

Se også: Økonomer om kampfly-producents 10.000 danske arbejdspladser: Vrøvl!

Lockheed Martin, der producerer F-35 Joint Strike Fighter, har hyret Lead Agency, som Michael Christiansen er medejer af, til at sælge deres kampfly til de danske politikere. (Foto: Lockheed Martin)

Ifølge Kulturministeriets undersøgelse af Michael Christiansen er den eneste begrænsning i forhold til medlemskab af DR's bestyrelse for 'medlemmer af eller kandidater til Folketinget, regionsråd eller Europa-Parlamentet, samt medlemmer af eller kandidater til kommunalbestyrelsen'.

Også professor Bent Greve fra Roskilde Universitet understreger, at Michael Christiansen ikke overtræder nogen regler.

- Som udgangspunkt er der ikke nødvendigvis en interessekonflikt, fordi han ikke laver de daglige beslutninger om, hvad nyhedsudsendelserne indeholder og omtaler. Men hvis han forsøgte at påvirke indholdet af udsendelserne, så ville der være en interessekonflikt. Men som udgangspunkt deltager DR's bestyrelse ikke i beslutninger om den daglige produktion, siger han til Ekstra Bladet.

Se også: For beskidte til dine pensionspenge: Grim cocktail af kampfly, korruption og klyngebomber

42 millioner

Ifølge Ekstra Bladets oplysninger arbejder nogle lobby-bureauer med, at der udbetales bonus, hvis kundens produkt vælges af politikerne. Det vides dog ikke, om Lead Agency får udbetalt en økonomisk bonus fra Lockheed Martin, hvis våbenproducentens fly vælges som Danmarks nye kampfly.

Lead Agency er ud over Michael Christiansen ejet af tidligere chefredaktør på Aktuelt Kresten Schultz Jørgensen, den tidligere vært på TV Avisen Torsten Jansen samt Peter Albæk, der tidligere har været formand for Børns Vilkår.

Ifølge det seneste regnskab for sit holdingselskab er Michael Christiansen alt i alt god for 42 millioner kroner.

Du kan læse meget mere om Lead Agency og de andre kampfly-lobbyisters arbejde her:

Arbejder for våbenindustrien: Tv-kendisser i krig om kampfly